 Na LEONARD ONYANGO POLISI wameanzisha msako mkali wa wafungwa watatu wa ugaidi waliotoroka kutoka gereza la Kamiti usiku wa kuamkia jana Jumatatu. Watatu hao; Musharaf Abdalla Akhulunga almaarufu Zarkawi au Alex au Shukri; Mohamed Ali Abikar; na Joseph Juma Odhiambo almaarufu Yusuf, walitoroka kutoka kwenye gereza hilo lenye ulinzi mkali baada ya kuvunja sehemu ya ukuta. Mkurugenzi wa Idara ya Uchunguzi kuhusu Uhalifu (DCI) George Kinoti alitangaza zawadi ya Sh60 milioni kwa yeyote atakayetoa habari zitakazowasaidia kukamata wahalifu hao. Musharaf Abdalla Akhulunga alikamatwa mnamo Septemba 30, 2012 kwa kujaribu kulipua majengo ya Bunge. Mohamed Ali Abikar alikamatwa mnamo 2015 kwa kushiriki katika mipango ya kutekeleza shambulio la ugaidi katika Chuo Kikuu cha Garissa. Joseph Juma Odhiambo alikamatwa mnamo 2019 katika eneo la Bulla Hawa, Somalia alipokuwa akienda kujiunga na magaidi wa Al-Shabaab. Kamishna Mkuu wa Magereza nchini Wycliffe Ogallo alisema tayari vituo vyote vya polisi vimepashwa habari kuhusiana na wafungwa hao. “Tunawafahamisha Wakenya kuwa watatu hao ni wahalifu hatari na hawafai kupewa makao,” akasema Bw Ogallo. Mkuu huyo wa taasisi za kurekebisha tabia aliwataka wananchi walio na habari kuhusiana na wafungwa hao kupasha polisi habari kupitia nambari 999112. Kamiti Maximum ni kati ya magereza yenye ulinzi mkali zaidi nchini. Kuhepa kwa wafungwa hao kumeibua maswali kuhusu ulinzi katika taasisi hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  